Kelan asumistukimenot ovat kasvaneet seitsemänä peräkkäisenä vuotena. Viime vuonna pienituloisille tarkoitetun yleisen asumistuen menot kasvoivat 24 prosenttia 918 miljoonaan euroon. Myös eläkeläisten asumistukimenot lisääntyivät, mutta opiskelijoiden asumislisän menot pysyivät lähes ennallaan.

Yleisen asumistuen menoja kasvattivat pitkäaikaistyöttömyyden lisääntyminen sekä vuonna 2015 voimaan tulleet lainmuutokset, jotka nostivat tuen määrää monilla tuensaajilla. Lapsiperheissä tukea voi saada aiempaa suuremmilla tuloilla. Lisäksi yleisessä asumistuessa otettiin käyttöön 300 euron ansiotulovähennys, joka lisäsi palkkatuloja saavien asumistukea.

Yleistä asumistukea sai viime vuoden lopussa kaikkiaan 264 400 ruokakuntaa, mikä on Kelan mukaan enemmän kuin koskaan ennen. Kelan maksamien asumistukien piirissä oli vuoden lopussa 15 prosenttia väestöstä.